Izrayèl Sispann Konba yo Pou twazèdtan Chak Jou Pou Gaza Ka Resevwa Asistans Imanitè
janvye 06, 2009
Lame izrayelyèn nan anonse lap sispann atak li yo sou Hamas nan Gaza, pandan twazèdtan chak jou (ant 11 e 14 è GMT, kidonk sizè pou nevè dimaten ann Ayiti), pou pèmèt èd imanitè antre sou teritwa palestinyen an. Anons sa a fèt apre Izrayèl te deside tabli sa l’rele yon ‘koulwa imanitè’ pou abitan Gaza yo ka ravitaye e achte manje ak pwodui de baz yo bezwen.
Depi kèk jou gen anpil kè-sote akòz mank manje, dlo, ak medikaman nan Gaza. Epitou, Izrayèl anba gwo kritik entènasyonal pou pakèt sivil Palestinyen li touye pandan operasyon yo. Jodi-a, Kabinè Sekirite Izrayèl la pral revize sitiyasyon an e li pral deside si lap voye twoup yo andedan vil yo nan Gaza. Jiskaprezan, lame atake sib ki ozalantou sant vil yo.
Hamas, li-menm, ap kontinye lanse wokèt sou Izrayèl, malgre tou. Men atak yè swa yo sanble pa fè okenn viktim.
Izrayèl te tanmen ofansiv li a samdi 27 desanm-nan, paske justeman Hamas pat sispann tire wokèt sou rejyon sid eta jwif la. Bilan pwovizwa ofansiv izrayelyèn nan: plis ke 670 mò, e yon ka nan yo se sivil. Antretan, gen anviwon 2-mil 500 moun ki blese nan Gaza.